Illum, il-Kummissjoni, b'kooperazzjoni mal-President tal-Kunsill Ewropew, ippreżentat pjan direzzjonali Ewropew biex jitneħħew gradwalment il-miżuri ta' konteniment dovuti għat-tifqigħa tal-coronavirus. Filwaqt li għadna qed nissieltu kontra din is-sitwazzjoni ta' emerġenza, il-miżuri straordinarji neċessarji li ttieħdu mill-Istati Membri u mill-UE qegħdin jaħdmu. Bihom naqset il-firxa tal-virus u ġew salvati eluf ta' ħajjiet. Madankollu, dawn il-miżuri u l-inċertezza korrispondenti għandhom prezz drammatikament għoli għan-nies, is-soċjetà u l-ekonomija, u ma jistgħux jibqgħu indefinittivament. Il-President tal-Kummissjoni Ewropea Ursula von der Leyen qalet: “Li nsalvaw il-ħajjiet u nipproteġu lill-Ewropej mill-coronavirus hija l-ewwel prijorità tagħna. Fl-istess ħin, wasal iż-żmien li nħarsu 'l quddiem u niffukaw fuq il-protezzjoni tal-għajxien. Għalkemm il-kundizzjonijiet fl-Istati Membri għadhom ivarjaw ħafna, l-Ewropej kollha bir-raġun jistaqsu lilhom infushom meta u f'liema ordni jistgħu jitneħħew il-miżuri ta' konteniment. Ippjanar responsabbli fuq il-post, li jibbilanċja b'mod għaqli l-interessi tal-protezzjoni tas-saħħa pubblika ma' dawk tal-funzjonament tas-soċjetajiet tagħna, jeħtieġ bażi soda. Huwa għalhekk li l-Kummissjoni fasslet katalgu ta' linji gwida, kriterji u miżuri li jipprovdu bażi għal azzjoni maħsuba. Il-qawwa tal-Ewropa tiġi mill-bilanċ soċjali u ekonomiku tagħha. Flimkien, nitgħallmu minn xulxin u ngħinu lill-Unjoni Ewropea tagħna toħroġ minn din il-kriżi.” Il-Kummissarju għas-Saħħa u s-Sikurezza Alimentari Stella Kyriakides qalet: “Ir-ritorn għan-normalità wara l-lockdowns minħabba l-coronavirus se jeħtieġ approċċ Ewropew ikkoordinat bir-reqqa bejn l-Istati Membri, ibbażat fuq ix-xjenza u l-ispirtu ta' solidarjetà. Huwa kruċjali li s-sistemi tal-kura tas-saħħa tagħna jkollhom il-kapaċità li jittrattaw iż-żidiet fil-każijiet il-ġodda, li mediċini u tagħmir essenzjali jkunu disponibbli u li jkollna kapaċità ta' ttestjar u ta' traċċar fuq skala kbira. Nafu li din it-triq se tkun twila u gradwali u li l-konsegwenzi ta' din il-kriżi tas-saħħa bla preċedent se jkunu dewwiema. Sakemm jinstabu trattamenti effettivi u vaċċin, se jkollna nitgħallmu ngħixu ma' dan il-virus. Iżda l-Ewropa se terġa' tqum fuq saqajha, flimkien u magħquda. Dan l-uniku mod.” Filwaqt li jirrikonoxxi l-ispeċifiċitajiet ta' kull pajjiż, il-pjan direzzjonali Ewropew jistabbilixxi l-prinċipji ewlenin li ġejjin: o Kriterji epidemjoloġiċi li juru li l-firxa tal-marda naqset b'mod sinifikanti u ġiet stabbilizzata għal perjodu sostnut. o Kapaċità suffiċjenti tas-sistema tas-saħħa, pereżempju meta titqies ir-rata ta' okkupazzjoni għall-unitajiet tal-kura intensiva, id-disponibbiltà ta' ħaddiema tal-kura tas-saħħa u ta' materjal mediku. o Kapaċità ta' monitoraġġ xierqa, inkluż il-kapaċità ta' ttestjar biex individwi infettati jiġu identifikati u iżolati malajr, kif ukoll kapaċità ta' traċċar u rintraċċar. o Ix-xjenza u ċċentrat fuq is-saħħa pubblika, filwaqt li jirrikonoxxi li t-tmiem tal-miżuri restrittivi jinvolvi l-ibbilanċjar tal-benefiċċji għas-saħħa pubblika mal-impatti soċjali u ekonomiċi. o Koordinazzjoni bejn l-Istati Membri, biex jiġu evitati effetti negattivi. Din hija kwistjoni ta' interess Ewropew komuni. o Rispett u solidarjetà. Dan huwa essenzjali kemm għall-aspetti tas-saħħa kif ukoll għal dawk soċjoekonomiċi. Bħala minimu, jenħtieġ li l-Istati Membri jinnotifikaw lil xulxin u lill-Kummissjoni fi żmien xieraq qabel ma jneħħu l-miżuri, u jqisu l-fehmiet tagħhom. o Il-ġbir ta' data armonizzata u l-iżvilupp ta' sistema robusta ta' rapportar u traċċar ta' kuntatti, inkluż b'għodod diġitali li jirrispettaw bis-sħiħ il-privatezza tad-data; o L-espansjoni tal-kapaċità tal-ittestjar u l-armonizzazzjoni tal-metodoloġiji tal-ittestjar. Il-Kummissjoni – b'konsultazzjoni maċ-Ċentru Ewropew għall-Prevenzjoni u l-Kontroll tal-Mard – illum adottat Linji Gwida dwar it-testijiet tal-coronavirus differenti u l-prestazzjoni tagħhom; o Żieda fil-kapaċità u r-reżiljenza tas-sistemi tal-kura tas-saħħa nazzjonali, b'mod partikolari biex tiġi indirizzata ż-żieda mbassra ta' infezzjonijiet wara t-tneħħija ta' miżuri restrittivi; o Il-kontinwazzjoni tat-tisħiħ tal-kapaċitajiet ta' tagħmir protettiv mediku u personali. o L-iżvilupp ta' trattamenti u mediċini sikuri u effettivi, kif ukoll l-iżvilupp u l-introduzzjoni mgħaġġla ta' vaċċin biex jinqered il-coronavirus. IL-PASSI LI JMISS Il-pjan direzzjonali tal-Kummissjoni jelenka r-rakkomandazzjonijiet konkreti li jenħtieġ li l-Istati Membri jikkunsidraw meta jippjanaw li jneħħu l-miżuri ta' konteniment: Waqt li jkunu qed jitneħħew gradwalment il-miżuri ta' konteniment, hemm bżonn li jiġi ppjanat b'mod strateġiku l-irkupru, ir-rivitalizzazzjoni tal-ekonomija u r-ritorn għat-triq tat-tkabbir sostenibbli inkluż permezz tat-tranżizzjoni parallela lejn soċjetà iktar ekoloġika u diġitali. Irridu wkoll nitgħallmu l-lezzjonijiet kollha li nistgħu mill-kriżi attwali biex ikunu garantiti t-tħejjija u r-reżiljenza tal-UE. Il-Kummissjoni se tiżviluppa Pjan ta' rkupru bbażat fuq proposta riveduta għall-baġit tal-UE li jmiss (il-Qafas Finanzjarju Pluriennali) u l-Programm ta' Ħidma tal-Kummissjoni aġġornat għall-2020. SFOND Il-Kummissjoni, b'kooperazzjoni mal-President tal-Kunsill Ewropew, żviluppat il-pjan direzzjonali attwali b'reazzjoni għas-sejħa tal-Kunsill Ewropew tas-26 ta' Marzu għal strateġija ta' ħruġ ikkoordinata. Dan iqis l-għarfien espert taċ-Ċentru Ewropew għall-Prevenzjoni u l-Kontroll tal-Mard (ECDC) u tat-tim ta' esperti xjentifiċi li jagħtu pariri lill-Kummissjoni dwar il-coronavirus. Huwa evidenti li kull riflessjoni ta' dan it-tip tkun ibbażata fuq l-għarfien xjentifiku disponibbli llum, u jenħtieġ li tiġi riveduta hekk kif tfeġġ aktar evidenza u l-metodu ta' kalkolu jiġu armonizzati. B'mod parallel, il-Kummissjoni qed tkompli timmobilizza l-finanzjament biex trawwem ir-riċerka dwar l-iżvilupp ta' vaċċin, trattamenti u mediċini. Il-Kummissjoni qed taħdem ukoll mal-Aġenzija Ewropea għall-Mediċini biex tissimplifika l-passi regolatorji, minn provi kliniċi għal awtorizzazzjonijiet ta' kummerċjalizzazzjoni. Hija se trawwem ukoll il-kooperazzjoni internazzjonali bħala prijorità. Barra minn hekk, biex tgħin lill-Istati Membri jakkwistaw t-tagħmir meħtieġ malajr kemm jista' jkun, inklużi t-testijiet, il-Kummissjoni waqqfet “Kamra tal-approvazzjoni għat-tagħmir mediku”, nediet azzjonijiet ta' akkwist pubbliku konġunti u ħżin għall-emerġenza permezz tar-RescEU u pproponiet li tappoġġa s-sistemi tas-saħħa nazzjonali bi Strument għall-Appoġġ ta' Emerġenza. AKTAR INFORMAZZJONI Ħolqa għall-Pjan Direzzjonali Konġunt Skeda informattiva: Il-Pjan Direzzjonali Ewropew Konġunt lejn it-tneħħija tal-miżuri ta' konteniment tal-coronavirus Is-sit web dwar ir-rispons tal-Kummissjoni għall-coronavirus